15-jarige vas oor rooftog by Seepunt-skoolSea Point High School (Foto: Facebook) ŉ 15-jarige seun is Sondagoggend in hegtenis geneem in verband met ŉ rooftog by ŉ hoërskool in Seepunt. Lt.kol. André Traut, woordvoerder van die polisie, het gesê die polisie het die tiener, wat ŉ skolier by dieselfde skool is, in hegtenis geneem op aanklag van gewapende roof. Hy is oorspronklik van Philippi-Oos. “Tydens ŉ soektog by sy huis het beamptes beslag gelê op ses selfoonomhulsels, wat vermoedelik gesteel is tydens die rooftog. Hy is deur middel van kringtelevisiebeeldmateriaal uitgeken.” Rowers het Woensdagoggend om 10:10 op die skool toegeslaan. Hulle het ŉ klaskamer betree waar die skoliere besig was met eksamen. “Die onderwyser en skoliere is met vuurwapens aangehou en verskeie selfone is gesteel.” Die tiener sal na verwagting Maandag in ŉ hof in Kaapstad verskyn. “Die soektog na sy medepligtiges duur voort.”